Studente-aktivis se ‘verdwyning’ ondersoekVusi Oldman Mahlangu. Foto: Twitter Vusi Oldman Mahlangu, ŉ studenteaktivis en voormalige SR-lid by die Walter Sisulu-universiteit, het na bewering verdwyn nadat hy Dinsdagoggend glo by sy vriend se huis in Mthatha in die Oos-Kaap weg is om ŉ vergadering met kontrakwerkers by te woon. Oldman se vriend, Vuyo Mntonintshi, het op sosiale media beweer Mahlangu is omstreeks 10:00 by sy huis weg. Volgens ŉ inskrywing op sosiale media het Mahlangu se vriende om 16:30 ŉ boodskap van sy selfoon ontvang wat lui: “Ek is of ontvoer of in hegtenis geneem en ek bloei… In ŉ donker plek in Mthatha. My foon gaan enige oomblik doodgaan.” Mntonintshi se selfoon was Woensdagoggend afgeskakel en Maroela Media kon hom nie bereik vir kommentaar nie. Lt.kol. Mzukisi Fatyela, woordvoerder van die polisie, het bevestig ŉ vermiste persoon-saak is deur die polisie geopen. Hy wou egter geen verdere besonderhede bekendmaak nie. Talle sosialemediagebruikers het onder die hutsmerk #BringBackVusi heftig op sy beweerde verdwyning gereageer en bespiegel dit hou moontlik met sy aktivisme teen die uitkontraktering van universiteitswerkers verband. Intussen het JacarandaFM berig ŉ privaatondersoekmaatskappy sal glo met die soektog na Mahlangu help.